b'\n_START_ARTICLE_\nAnton Bezen\xc5\xa1ek\n_START_PARAGRAPH_\nAnton Bezen\xc5\xa1ek (15. huhtikuuta 1854 \xe2\x80\x93 11. joulukuuta 1915) oli slovenialainen opettaja ja pikakirjoittaja, joka sovitti saksalaisen Gabelsbergerin pikakirjoitusj\xc3\xa4rjestelm\xc3\xa4n etel\xc3\xa4slaavilaisille kielille._NEWLINE_Bezen\xc5\xa1ek opiskeli muun muassa bulgarian, kreikan ja latinan kieli\xc3\xa4, ja suoritti Zagrebissa tutkinnon filosofisesta tiedekunnasta. Bezen\xc5\xa1ek julkaisi vuonna 1876 Gabelsbergerin j\xc3\xa4rjestelm\xc3\xa4st\xc3\xa4 sovituksen sloveenin kielelle._NEWLINE_Bulgarian itsen\xc3\xa4istymisen j\xc3\xa4lkeen Bezen\xc5\xa1ek kutsuttiin maahan huolehtimaan parlamentin pikakirjoituksesta ja opettamaan pikakirjoitusta. Bezen\xc5\xa1ek sovitti Gabelsbergerin j\xc3\xa4rjestelm\xc3\xa4n bulgarian kielelle 1879, ja j\xc3\xa4rjestelm\xc3\xa4 julkaistiin vuonna 1881. Bezen\xc5\xa1ek toimi parlamentissa vuoden 1887 loppuun, mink\xc3\xa4 j\xc3\xa4lkeen h\xc3\xa4n muutti Plovdiviin ja toimi siell\xc3\xa4 opettajana. Vuonna 1905 Bezen\xc5\xa1ek muutti takaisin Sofiaan ja toimi aluksi opettajana, my\xc3\xb6hemmin pikakirjoituksen lehtorina yliopistossa.'